**DIENOS SOCIALINĖS GLOBOS INSTITUCIJOJE, SUAUGUSIEMS ASMENIMS SU PSICHINE NEGALIA, KLAIPĖDOS SOCIALINIŲ PASLAUGŲ CENTRE „DANĖ“ TEIKIMO ATASKAITA**

**2020 M.**

Klaipėdos socialinių paslaugų centre (toliau - Centras) 2020 metais suaugusių asmenų su psichikos negalia padalinyje buvo teikiamos paslaugos 39 paslaugų gavėjams. 8 asmenys sutartį nutraukė: 1asmeniui buvo pradėta teikti ilgalaikė socialinė globa institucijoje, 6 asmenys sutartį nutraukė dėl kitų priežasčių, 1 asmuo mirė. 2020 metų gruodžio 31 dienai, dienos socialinė globa Centre buvo teikiama 18 asmenų su negalia ir 13 asmenų su sunkia negalia. Laukiančių eilėje 2020 m. gruodžio 31 dienai nebuvo.

2020 metais buvo pateikti 29 paslaugų gavėjų prašymai dėl atostogų suteikimo, viso atostogavo 289 dienas. Dėl ligos Centro nelankė 18 paslaugų gavėjų iš viso sirgo 526 dienas, pagal sutartį Centro nelankė 11 paslaugų gavėjų iš viso 425 dieną.

* Centre teikiamos dienos socialinės globos paslaugos:

Paslaugų gavėjams teikiama informavimo, konsultavimo paslauga. Per 2020 metus 45 paslaugų gavėjai bei jų artimieji konsultuoti bei informuoti, taip pat 3 interesantams teikta informacija apie Centre teikiamas paslaugas.

* Paslaugų gavėjams Centre teikiama tarpininkavimo ir atstovavimo paslauga. Per 2020 metus buvo suteikta 99 kartus. Socialiniai darbuotojai, socialinių darbuotojų padėjėjai, esant reikalui, paslaugų gavėją lydėjo bei padėjo tvarkant įvairius dokumentus Socialinės paramos skyriuje, Sodroje Klaipėdos skyriuje, Valstybinėje mokesčių inspekcijoje, Klaipėdos savivaldybėje, Migracijos tarnyboje, Pirminės sveikatos priežiūros centruose, Psichikos sveikatos centre, RKL psichiatrijos filiale, stacionariose gydymo įstaigose, Antstolių kontorose, NDNT, labdaros ir paramos fonde „Maisto bankas“ ir kita.

2020 metais prasidėjus Covid – 19 viruso pandemijai visoje šalyje, socialiniai darbuotojai bendradarbiavo bei tarpininkavo su socialinėmis, gydymo įstaigomis nuotoliniu būdu, padėjo paslaugų gavėjams užpildyti įvairius dokumentus elektroninėje erdvėje.

2020 metais lydėjimo paslaugos poreikis socialinių paslaugų gavėjams buvo tenkinamas 100 procentų. Ši paslauga reikalinga, norit užtikrinti sėkmingesnę integraciją į visuomenę. Paslaugų gavėjai buvo lydimi į įvairias socialines, gydymo įstaigas, visuomeninius renginius ir kita.

* Teikiamos laisvalaikio organizavimo paslaugos:

2020 metais atlikus socialinių paslaugų gavėjų apklausą apie teikiamas paslaugas Socialinių paslaugų centre „Danė“ buvo nustatyta, kad laisvalaikio organizavimo poreikis tenkinimas 100 procentu. Socialinių paslaugų centro „Danė“ socialiniai darbuotojai organizavo įvairius renginius, šventes. Socialiniai paslaugų gavėjai buvo pasveikinti valstybinių ir asmeninių švenčių proga. 2020 metais Centre buvo organizuoti 37 renginiai bei šventės. 2020 metais Centro socialiniai darbuotojai suorganizavo ir įvykdė 52 išvykas kartu su paslaugų gavėjais: dienos stovyklas, mugės, miesto biblioteka, meno galerija, piknikai prie upės, susitikimai su įdomiais žmonėmis ir panašiai.

* Vykdomos užimtumų veiklos:

2020 metais atlikus socialinių paslaugų gavėjų apklausą apie teikiamas paslaugas Centre buvo nustatyta, kad vykdomos užimtumo veiklos, socialinių paslaugų gavėjus tenkina 100 procentu. Mėnesio pradžioje asmenys pasirinko užimtumo veiklas, kuriuose dalyvavo kiekvieną darbo dieną. Centro socialiniai darbuotojai ir socialinių darbuotojų padėjėjai, atsižvelgdami į Vyriausybės rekomendacijas dėl Covid – 19 viruso pandemijos šalyje bei laikantis visų saugumo reikalavimų, organizavo šias dienos užimtumo veiklas:

Kompiuterinio raštingumo užsiėmimai – mokoma naudotis kompiuteriu tikslingai ieškant informacijos, bendraujant su artimaisiais, mokant mokesčius, šį užsiėmimą lankė 20 paslaugų gavėjų.

Dailės terapijos užsiėmimai – įvairių meninių išraiškos formų taikymas. Per meninius užsiėmimus skatinama paslaugų gavėjo saviraiška. Dailės terapijos užsiėmimuose dalyvavo 31 paslaugų gavėjų.

Molio užimtumas – dirbinių iš molio gaminimas, glazūravimas. Užsiėmimuose dalyvavo 20 paslaugų gavėjų.

Mezgimo, siuvimo, siuvinėjimo, vilnos vėlimo užsiėmimai – skatinama paslaugų gavėjų saviraišką per rankdarbius. Dirbant tikslingai, ruošiantis mugėms, bendram patalpų puošimui, paslaugų gavėjas jaučiasi komandos dalimi, skatinamas prisidėti prie bendros Centro veiklos. Šiuose užsiėmimuose dalyvavo 30 paslaugų gavėjų.

Muzikos terapijos metu, skatinama paslaugų gavėjo saviraiška per muziką. Kuriami instrumentai, ieškoma įvairių muzikos garsų išgavimo būdų. Muzikos terapijos užsiėmimuose dalyvavo 30 paslaugų gavėjų.

Centre esančia mini knygų biblioteka naudojosi 31 paslaugų gavėjas. Centre yra daugiau nei 650 įvairių knygų. Knygas suaukojo patys paslaugų gavėjai, jų artimieji, taip pat nenaudojamas knygas atidavė bibliotekos. Paslaugų gavėjas gali knygą skaityti centre, taip pat gali pasiimti knygą į namus.

Centro lauko teritorijoje buvo organizuojama aplinkos ir gerbūvio tvarkymas. Paslaugų gavėjai pagal galimybes ir sveikatos būklę skatinami prisidėti prie bendro tikslo, gražinant ir puoselėjant Centro aplinką.

Paslaugų gavėjai turi galimybę naudotis įstaigos sporto sale, kur organizuojami sporto užsiėmimai (treniruoklių, stalo teniso, krepšinio aikštelėse). Aktyviai kasdien sportuoja 30 paslaugų gavėjų. Dar 12 paslaugų gavėjų dalyvauja sporto užsiėmimuose epizodiškai, pagal poreikį.

* Teikiama maitinimo paslauga:

Centre tris kartus per dieną paslaugų gavėjams yra organizuojamas maitinimas. Maistas yra ruošiamas įstaigos virtuvėje. Maitinimo paslauga buvo suteikta 39 Centro paslaugas gavusiems paslaugų gavėjams. Taip pat bendradarbiaujant su „Maisto banku“. Iš gaunamų produktų paslaugų gavėjai kartu su socialiniais darbuotojais ruošia, gamina įvairius patiekalus, taip palaikydami paslaugų gavėjų darbinius įgūdžius: verda košes, ruošia užkandžius, kepa pyragus. Maisto ruošimo užimtume dalyvavo 25 paslaugų gavėjai. Centre teikiama pagalba maitinant paslaugų gavėjus, kai dėl savo turimos negalios, asmuo negali to padaryti pats. Paslaugų gavėjai mokomi dengti stalą, parinkti tinkamus indus kasdienai ir šventei, palaikyti tvarką virtuvėje. Dėl visoje šalyje paskelbto karantino bei sugriežtinus paslaugų gavėjų lankymą Centre, dalis lankytojų liko namuose. Centro virtuvėje ruoštas karštas maistas daliai nepasiturinčių ar mažas pajamas gaunantiems klientams, vieną kartą per dieną buvo pristatomas į namus. Šią paslaugą gavo 4 paslaugų gavėjai.

* Teikiama asmens higienos paslauga:

Centro paslaugų gavėjams, dalinai praradusiems higienos įgūdžius, sudaromas higienos įgūdžių atstatymo planas. Šia paslauga naudojosi 15 paslaugų gavėjų. Paslaugų gavėjai mokomi palaikyti asmens higieną, į Centrą atvykti švariais rūbais, mokomi tvarkingai pagal sezoną rengtis, išsiskalbti savo rūbus, juos išsilyginti. Su paslaugų gavėju kartu peržiūrima ir tvarkoma asmeninė spintelė, kurioje paslaugų gavėjas palieka savo rūbus, kitus asmeninius daiktus. Taip pat paslaugų gavėjai mokomi susitvarkyti savo darbo ir laisvalaikio vietą.

* Teikiama transporto paslauga:

Centro paslaugų gavėjams pagal sutartį yra organizuojama transporto paslauga. Ryte, sutartu laiku, asmuo prie namų yra paimamas ir atvežamas į Centrą, vakare iš Centro yra parvežamas prie namų. Transporto paslauga naudojosi 23 paslaugų gavėjai. Kiti 8 paslaugų gavėjai į Centrą atvyksta savarankiškai.

* Psichologinė pagalba.

Psichologo paslauga teikiama tiek individualiai, tiek grupėse. Pirminę psichologinę konsultaciją gavo 32 paslaugų gavėjai. Ilgalaikės psichologinės konsultacijos buvo suteiktos 20 paslaugų gavėjams, viso 712 konsultacijų. Grupinės terapijos konsultacijos buvo suteiktos 21 paslaugų gavėjams, per metus 15 užsiėmimų. Psichologinės konsultacijos artimiesiems buvo suteikta 3 kartus.

Taip pat pravestos prevencinės paskaitos tolerancijos tema. Parengtas ir pristatytas lankstinukas „Kas padeda sergant psichine liga“. Dalyvauta „ Šeimos dienos „ renginyje , stovyklose 2 kartus. Darbuotojams pravestos paskaitos apie darbą su šizofrenija sergančiais žmonėmis, ligos požymius ir pagalbos būdus. 2020 m. Centre atliktas tyrimas „Asmens poreikių tenkinimą užtikrina kvalifikuota specialistų komanda, kurioje dirba tinkamas asmenines savybes dirbti su asmeniu turintis personalas“.

* Centre organizuojamos sveikatos priežiūros paslaugos.

Centro slaugytoja, kasdien administruoja 20 paslaugų gavėjų, gydytojų paskirtų medikamentų vartojimą, 6 klientams papildomai sudedami vaistai savaitgaliui ir švenčių dienoms. Arterinio kraujo spaudimo matavimas, pulso skaičiavimas, kūno temperatūros matavimas duomenų vertinimas, dokumentavimas – 31 paslaugų gavėjams vieną kartą mėnesyje (372 kartų per metus), taip pat pablogėjus sveikatai, esant būtinybei kiekvieną dieną, 2 paslaugų gavėjams kasdien. Vieną kartą mėnesyje (esant būtinybei dažniau) visi centro paslaugų gavėjai tikrinami profilaktiškai nuo niežų ir pedikuliozės. Kaskart esant poreikiui, visi paslaugų gavėjai (31) bei jų šeimos nariai buvo informuojami bei konsultuojami sveikatos mokymo, ligų ir komplikacijų prevencijos klausimais, slaugos klausimais.

Siekiant užkirsti kelią Covid-19 viruso protrūkiui, buvo skaitomos paskaitos: “Rankų higiena“, „Faktai apie Covid-19 virusą“, „ Kaip apsisaugoti nuo gripo“, „Kodėl verta skiepytis nuo gripo“, „Kuo skiriasi gripas nuo Covid-19 viruso“, „ Vitamino D nauda organizmui“.

* Kineziterapeuto paslauga.

Kineziterapeutas organizavo grupinius kineziterapijos užsiėmimus, kurių metu buvo stengiamasi įtraukti visus paslaugų gavėjus bei individualius paslaugų gavėjo poreikiams ir gydytojo rekomendacijas atitinkančius kineziterapijos užsiėmimus. Kineziterapeuto paslaugomis naudojosi 31 centro paslaugų gavėjas. 2020 m. grupinių kineziterapijos užsiėmimų buvo vykdoma 189, o individualių kineziterapijos užsiėmimų 450. Paslaugų gavėjams organizuojami stalo teniso, futbolo, bėgimo, badmintono užsiėmimai centro sporto salėje bei stadione. Taip pat paslaugų gavėjai buvo konsultuojami dėl fizinio aktyvumo.

Siekiant suteikti kokybiškas bei klientų poreikius atitinkančias paslaugas, Centro socialiniai darbuotojai, socialinių darbuotojų padėjėjai, užimtumo specialistai, psichologas, kineziterapeutas, slaugytojas nuolat tobulina savo profesinę kompetenciją, kelia kvalifikaciją, gilina darbinius įgūdžius bei žinias. Centre vieną kartą per savaitę arba pagal poreikį organizuojami darbuotojų susirinkimai, kurių metu, aptariama suaugusių asmenų su psichine negalia veikla, analizuojamas situacijos, ieškoma geriausių sprendimo būdų, kad paslaugų gavėjas gautų kokybišką paslaugą, o darbuotojas gebėtų tinkamai atlikti savo darbą.

Suaugusių asmenų su psichine negalia padalinio vadovė Jolanta Butvydienė